U nga chavi ...

Ndzi na wena

Mikarhi yin’wana hinkwerhu ha chava swi nga ri na mhaka leswaku hi tinhenha kumbe hi vakulukumba ku fika kwihi. Hi etlela hi pfule mahlo nivusiku hi ku vilela mayelana na makhombo lama hi xungetaka no chava swo tlula sweswo. Kasi Xikwembu xi rhurisa miehleketo ya hina etindhawini to tala eBibeleni.

Mi nga chavi, hikuva ndzi na n’wina,

mi nga rhurhumeli, hikuva ndzi Xikwembu xa n’wina;

ndzi ta mi tiyisa, ndzi mi pfuna,

ndzi mi hlulela valala hi voko ra mina.

ESAYA 41:10

“Mi nga tshuki mi chava lava dlayaka miri, va ri hava matimba yo dlaya moya; kambe chavani loyi a nga ni matimba yo lovisa moya ni miri wa munhu eTiheleni.

“Xana swindzingiri swimbirhi a swi xaviwi hi sente yin’we ntsena ke? Kasi a ku nga wi ni xin’we xa swona ehansi, Tata wa n’wina a nga swi tivi. Loko mi ri n’wina, hambi yi ri misisi ya tinhloko ta n’wina yi hlayiwile hinkwayo. Hikokwalaho mi nga chaveni, mi tlula swindzingiri leswo tala hi nkoka.”

MATEWU 10:28-31

Bibele yi hi tshembisa hi nhlayiseko wa rirhandzu ra Xikwembu

Rivoni ra mina ni muponisi wa mina i HOSI Xikwembu,

xana i mani la nga ndzi chavisaka xana?

HOSI Xikwembu i khokholo ra vutomi bya mina,

xana i mani loyi ndzi nga n’wi chavaka xana?

PISALEMA 27:1

“Mi nga chavi, naswona mi nga rhurhumeli,

hikuva mina ndzi mi byerile timhaka leti ku sukela khale, ndzi tlhela ndzi mi hlamusela.

N’wina mi timbhoni ta mina!

Xana xikwembu xin’wana xi kona ehandle ka mina xana?

Ku hava un’wana loyi a nga ‘Ribye ra vutumbelo’, a ndzi tivi na un’we!”

ESAYA 44:8

Tshembela eka vunene bya Xikwembu

We HOSI, rirhandzu ra wena ri fika ni le matilweni,

ku tshembeka ka wena ku tlakukile ku fika emapapeni.

Ku lulama ka wena ku fana ni tintshava letikulu,

ku avanyisa ka wena ku entile kukota swidziva swa lwandle,

we HOSI, u hlayisa vanhu ni swiharhi.

We Xikwembu, rirhandzu ra wena lero tshembeka ri tsakisa ngopfu,

vanhu hinkwavo va tumbela ehansi ka timpapa ta wena.

Va hanya endzalweni ya leswi u va phamelaka swona;

u va nwisa ni mati layo nandziha enambyeni wa wena,

hikuva hi wena u nga xihlovo lexi xi hi nyikaka vutomi,

kutani hi voningiwa hi ku vonakala ka wena.

We HOSI, u nga tshiki ku komba rirhandzu ra wena lero tshembeka eka lava va ku tivaka,

u nga karhali ku lwela vanhu va timbilu leto lulama.

PISALEMA 36:5-10

Kambe Hosi ya tshembeka: Yi ta mi tiyisa ni ku mi sirhelela eka Lowo biha.

II VATESALONIKA 3:3

“HOSI a yi mi katekise,

yi mi hlayisa;

HOSI a yi mi amukele hi ku tsaka,

yi mi twela vusiwana;

HOSI a yi mi langute hi tintswalo,

yi mi nyika ku rhula.”

TINHLAYO 6:24-26

*Tindzimana ta matsalwa ti huma eka Bibele ya Xitsonga ya 1989.

Yi kandziyisiwile no hangalasiwa hi Vandla ra Bibele ra Afrika-Dzonga.

www.biblesociety.co.za

Bibles and audio Bibles are available on the BibleSA-app